作者:劉辰翁
標題:沁園春
內容:九日黃花，淵明之後，誰當汝儔。記龍山昨夜，寒泉九井，帽輕似葉，須戟如虯。庾扇西風，孔林落照，銀海橫波十二樓。閒笑道，那華亭上蔡，再見何由。人生似我何求。算惟有高人高處遊。笑如今別駕，前時方外，塵埃半百，歲月如流。如此連牆，今年不見，一首猶勝萬戶侯。偷閒好，便明朝有約，莫莫休休。